

**Rewriting the Story - Smjernice za izvještavanje o ženama u politici**

Postoji jaz između položaja žena u politici i njihova stereotipnog rodnog prikazivanja u medijima. Iako na žene otpada 30% parlamentarnih mjesta u Europi, one predstavljaju samo 18% političara koji se pojavljuju u vijestima[[1]](#footnote-1).

Nevidljivost političarki u vijestima, kao i rodna pristranost u političkom izvještavanju, mogu imati teške posljedice na politiku i na odluke birača. Naime, šalje se poruka koja daje naslutiti da žene nisu sposobne obnašati političke dužnosti.

Etički kodeksi novinara diljem svijeta zahtijevaju da novinari nikoga ne diskriminiraju na temelju roda te da poštuju dostojanstvo svih o kojima izvještavaju[[2]](#footnote-2). To su načela kojima bi se novinari i urednici trebali voditi za vrijeme izbora kada donose odluke o tome o čemu će izvještavati, koga će intervjuirati i kako će oblikovati priču.

Mediji mogu profitirati kada je riječ o angažmanu javnosti i relevantnosti ako omoguće inkluzivno praćenje politike i izbornih kampanja. Štoviše, vjerojatnije je da će se čitatelji, gledatelji i slušatelji snažnije povezati s medijima i više im vjerovati ako vjerno prikazuju njihova proživljena iskustva i stajališta.

Bliže se izbori za Europski parlament, koji se održavaju od 6. do 9. lipnja 2024. Pravo je vrijeme da mi profesionalci u medijima promijenimo nešto u načinu na koji prikazujemo političare. Cilj je ovih savjeta promicanje nepristranog, neseksističkog izvještavanja o političkim kandidatima i kandidatkinjama. Pravedno rodno predstavljanje pitanje je etike, a na kraju krajeva i demokracije. Iskoristite ove savjete!

**ŠTO BISTE TREBALI**

1. IZVORI: Nastojte ostvariti rodnu ravnotežu kada je riječ o izvorima s kojima se konzultirate. Pobrinite se da žene koje ste uključili u svoju priču nisu samo promatračice/potrošačice/biračice nego da imaju i aktivnu ulogu te da su stručnjakinje.

2. PRIKAZIVANJE: Budite svjesni omjera lica i tijela u kadriranju. Ako se usredotočite na ženino tijelo, mogli biste učvrstiti stereotipe o tome da žene služe samo kao ukras ili seksualni objekt. Ako se usredotočite na lice (što je češći slučaj s muškarcima), mogli biste postići veću percepciju sposobnosti, autoriteta, vjerodostojnosti i dominacije.

3. JEZIK: Upotrebljavajte rodno osviješteni jezik. Ako se radi o jeziku u kojem imenice imaju gramatički rod, upotrebljavajte ženske oblike imenica kada govorite o ženama (na primjer, u talijanskom: *la ministra* umjesto *il ministro*; *la presidente* umjesto *il presidente*; u engleskom upotrebljavajte zamjenicu u ženskom rodu *she*). Upotrebljavajte riječi *žena/žene*, ne riječi poput *ženska* i slično (na engleskom: *female/females*) jer mislimo na društveni konstrukt, a ne na biološku stvarnost. Kada je riječ o transrodnim osobama u politici, pitajte ih kako bi željele da ih oslovljavate.

4. TEMA NASILJA: Ako je riječ o reportažama koje govore o nasilju ili maltretiranju žena ili političarki, predstavite žene kao osobe koje su preživjele nasilje ili kao žene koje su pobijedile posljedice nasilja. Ne predstavljajte ih kao žrtve, ne opravdavajte ponašanje napadača i ne ulazite u detaljne rasprave o razlozima njihova ponašanja. Uvijek pokušajte izbjeći viktimiziranje žena koje se suočavaju s nasiljem.

5. REVERZIBILNOST – Primijenite pravilo reverzibilnosti (zamislite da se u priči radi o muškarcu, a ne o ženi). Ima li ta priča i dalje smisla?

6. INTERSEKCIONALNOST: Osigurajte raznolikost ženskih izvora. Izbjegavajte pozivanje žena sličnoga podrijetla ili profila. Uključite žene iz različitih sfera života i različita podrijetla, različitih vjera, seksualnih orijentacija, kultura, s različitim znanjem i različita izgleda kako biste pružili sveobuhvatniju i reprezentativniju perspektivu.

**ŠTO NE BISTE TREBALI**

7. IZGLED: Ne spominjite fizički izgled političarki. Na primjer, *zgodna ministrica*. To odvlači pozornost vaše publike od njezinih sposobnosti u ulozi vođe.

8. OBITELJSKI STATUS: Ne spominjite obiteljski ili bračni status žene (možete ga spomenuti ako ga spominjete i za političare). Nemojte iznositi pretpostavke o prikladnim ulogama za žene i muškarce (na primjer, uspješna političarka koja je *i dobra supruga*).

9. STIL UPRAVLJANJA – PRESLAB ILI PREJAK? Nemojte upasti u tu zamku. Nemojte kritizirati žene koje pokazuju takozvane muške osobine, kao što su snaga, natjecateljski duh, učinkovitost, inteligencija i ustrajnost. Čini se da žene u tom slučaju uvijek gube – kritiziraju ih ako se ponašaju kao muškarci, ali ako pokažu takozvane ženske osobine, kao što su empatija, iskrenost i suosjećanje, ne smatraju ih snažnim vođama.

10. OSJEĆAJI: Nemojte osuđivati izražavanje osjećaja. Od političarki često očekuju da se smiješe, da pokazuju toplinu i suosjećanje, ali ih isto tako kritiziraju ako se smiješe previše. Političare koji izražavaju bijes smatraju snažnima, no ženski se bijes smatra *histerijom*. Žena koja plače je *slaba*, muškarac koji plače *izražava svoje osjećaje*.

**Za daljnje promišljanje**

Poslužite se modelima za obuku iz projekta *Rewriting the Story*: *Rewriting the Story: tackling media, gender stereotypes in political and public life* (2023.)

Posjetite stranicu AGEMI i proučite materijale za obuku novinara o rodu i medijima.

*Ove su smjernice sastavljene u suradnji s medijskim profesionalcima, novinarima, edukatorima, profesorima i medijskim vodstvom iz cijele Europske unije u sklopu projekta* Rewriting the Story: Gender Media and Politics *(Napišimo priču iznova: Rod, mediji i politika).*

*Međunarodna federacija novinara zahvaljuje na doprinosu svim sudionicima. Međunarodna federacija novinara (*The International Federation of Journalists*) globalni je glas svih novinara te predstavlja više od 600 000 novinara iz cijeloga svijeta.*

1. Global Media Monitoring Project, 2020., https://whomakesthenews.org/gmmp-2020-final-reports/ [↑](#footnote-ref-1)
2. Global Charter of Ethics for Journalists, 2019.

https://www.ifj.org/who/rules-and-policy/global-charter-of-ethics-for-journalists [↑](#footnote-ref-2)